CELEX: 32019D1128
Language: lt
Date: 2019-07-01 00:00:00
Title: 2019 m. liepos 1 d. Komisijos įgyvendinimo sprendimas (ES) 2019/1128 dėl prieigos prie saugos rekomendacijų ir su jomis susijusių atsakymų, laikomų Europos centrinėje saugykloje, kuriuo panaikinamas Sprendimas 2012/780/ES (Tekstas svarbus EEE.)

2.7.2019   
               
               
                  LT
               
               
                  Europos Sąjungos oficialusis leidinys
               
               
                  L 177/112
               
            
         KOMISIJOS ĮGYVENDINIMO SPRENDIMAS (ES) 2019/1128
         2019 m. liepos 1 d.
         dėl prieigos prie saugos rekomendacijų ir su jomis susijusių atsakymų, laikomų Europos centrinėje saugykloje, kuriuo panaikinamas Sprendimas 2012/780/ES
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. balandžio 3 d. Europos Parlamento ir Tarybos reglamentą (ES) Nr. 376/2014 dėl pranešimo apie civilinės aviacijos įvykius, jų analizės ir tolesnės veiklos, kuriuo iš dalies keičiamas Europos Parlamento ir Tarybos reglamentas (ES) Nr. 996/2010 ir panaikinama Europos Parlamento ir Tarybos direktyva 2003/42/EB ir Komisijos reglamentai (EB) Nr. 1321/2007 ir (EB) Nr. 1330/2007 (1), ypač į jo 8 straipsnio 4 dalį,
         kadangi:
         
                     (1)
                  
                  
                     remiantis Europos Parlamento ir Tarybos reglamento (ES) Nr. 996/2010 (2) 18 straipsnio 5 dalimi, visos saugos rekomendacijos ir su jomis susiję atsakymai turi būti registruoti centrinėje saugykloje;
                  
               
                     (2)
                  
                  
                     1 konstatuojamojoje dalyje nurodyta centrinė saugykla yra pagal Reglamentą (ES) Nr. 376/2014 įsteigta Europos centrinė saugykla;
                  
               
                     (3)
                  
                  
                     pagal Reglamento (ES) Nr. 376/2014 10 straipsnį prieiga prie Europos centrinėje saugykloje laikomų pranešimų apie įvykius dėl konfidencialaus jų pobūdžio yra apribota. Kita vertus, siekiant bendro Reglamento (ES) Nr. 996/2010 ir Reglamento (ES) Nr. 376/2014 tikslo sumažinti avarijų skaičių ir skatinti su sauga susijusių incidentų tyrimo išvadų sklaidą, esama teisėto intereso suteikti visuomenei prieigą prie visų saugos rekomendacijų ir su jomis susijusių atsakymų. Tokio teisėto intereso buvimą patvirtina ir tai, kad saugos tyrimų ataskaitos, dažnai apimančios saugos rekomendacijas, pagal Reglamentą (ES) Nr. 996/2010 turi būti skelbiamos viešai;
                  
               
                     (4)
                  
                  
                     pagal Reglamento (ES) Nr. 376/2014 8 straipsnio 4 dalį Komisija turi priimti Europos centrinės saugyklos administravimo taisykles. Kadangi saugumo sumetimais tiesioginė prieiga prie Europos centrinėje saugykloje saugomos informacijos neturėtų būti suteikiama, visos Europos centrinėje saugykloje saugomos saugos rekomendacijos ir su jomis susiję atsakymai turėtų būti pateikiami plačiajai visuomenei atskiroje viešai prieinamoje interneto svetainėje;
                  
               
                     (5)
                  
                  
                     reikėtų nuolat ir visais lygmenimis užtikrinti, kad saugant bei tvarkant duomenis ir jais keičiantis būtų laikomasi asmens duomenų apsaugos pareigų, nustatytų Europos Parlamento ir Tarybos reglamentuose (ES) 2016/679 (3) ir (ES) 2018/1725 (4);
                  
               
                     (6)
                  
                  
                     Komisijos sprendimas 2012/780/ES (5) turėtų būti panaikintas ir pakeistas šiuo sprendimu, kuriuo kitaip negu Sprendimu 2012/780/ES būtų nustatyta vieša prieiga ne tik prie saugos rekomendacijų, bet ir prie su jomis susijusių atsakymų;
                  
               
                     (7)
                  
                  
                     šiame sprendime nustatytos priemonės atitinka pagal Europos Parlamento ir Tarybos reglamento (ES) 2018/1139 (6) 127 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas
            Šiuo sprendimu nustatomos priemonės, susijusios su Europos centrinės saugyklos, įsteigtos pagal Reglamento (ES) Nr. 376/2014 8 straipsnio 1 dalį, administravimu, kiek tai susiję su prieiga prie saugos rekomendacijų pagal Reglamento (ES) Nr. 996/2010 2 straipsnio 15 dalį ir su jomis susijusių atsakymų, registruotų pagal to reglamento 18 straipsnio 3 dalį.
         
         
            2 straipsnis
            Saugos rekomendacijų ir su jomis susijusių atsakymų statusas
            Visos Europos centrinėje saugykloje saugomos saugos rekomendacijos ir su jomis susiję atsakymai turėtų būti pateikiami plačiajai visuomenei viešai prieinamoje interneto svetainėje, kurią sukuria ir administruoja Komisija.
         
         
            3 straipsnis
            Asmens duomenų apsauga
            Tvarkant asmens duomenis pagal šį sprendimą laikomasi reglamentų (ES) 2016/679 ir (ES) 2018/1725.
         
         
            4 straipsnis
            Konfidencialumas
            Pagal šį sprendimą skelbiamuose su saugos rekomendacijomis susijusiuose atsakymuose jokios konfidencialaus pobūdžio informacijos nepateikiama. Tam užtikrinti valstybės narės parengia atitinkamą tvarką.
         
         
            5 straipsnis
            Panaikinimas
            Sprendimas 2012/780/ES panaikinamas.
         
         
            6 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 1 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 122, 2014 4 24, p. 18.
         
         
            (2)  2010 m. spalio 20 d. Europos Parlamento ir Tarybos reglamentas (ES) Nr. 996/2010 dėl civilinės aviacijos avarijų ir incidentų tyrimo ir prevencijos, kuriuo panaikinama Direktyva 94/56/EB (OL L 295, 2010 11 12, p. 35).
         
            (3)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (4)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (5)  2012 m. gruodžio 5 d. Komisijos sprendimas 2012/780/ES dėl prieigos prie Europos centrinės saugos rekomendacijų ir su jomis susijusių atsakymų saugyklos, sukurtos pagal Europos Parlamento ir Tarybos reglamento (ES) Nr. 996/2010 dėl civilinės aviacijos avarijų ir incidentų tyrimo ir prevencijos, kuriuo panaikinama Direktyva 94/56/EB, 18 straipsnio 5 dalį, teisių (OL L 342, 2012 12 14, p. 46).
         
            (6)  2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių ir kuriuo įsteigiama Europos Sąjungos aviacijos saugos agentūra (OL L 212, 2018 8 22, p. 1).